Eskom, e-tol dié naweek op NUK-agenda | Maroela Media
Die ANC se nasionale uitvoerende komitee (NUK) vergader dié naweek onder die swaard van erge verdeeldheid oor ŉ verskeidenheid kwessies.
Eerstens is die toekoms van staatsbeheerde maatskappye, en spesifiek Eskom, op die agenda. Die besef dat Eskom disfunksioneel is en dat groot besluite geneem sal moet word wat ernstige en in baie kringe ongewilde gevolge gaan hê, het nou ongetwyfeld by die ANC-leierskap ingesink. Wat nou oorbly is om die inhoud van die besluite te bepaal, maar daar is verdeeldheid daaroor.
Wat Eskom betref is ministers soos Pravin Gordhan (openbare ondernemings) en Tito Mboweni (finansies) oorhoeks met ander oor hoe die kwessies getakel moet word, insluitend wat gedeeltelike privatisering van die entiteit en vermindering van veral minder hoogs opgeleide personeel betref.
Oor e-tol was daar al verskeie kere meningsverskil tussen Mboweni aan die een kant en die Gautengse ANC-regering, ondersteun deur die minister van vervoer, Fikile Mbalula, aan die ander kant.
Mboweni is ten gunste van die huidige stelsel, naamlik dat die gebruiker vir die dienste verskaf deur die opgegradeerde padstelsel betaal deur middel van tolgeld. Die ongewildheid van die stelsel by Gautengers, waarvan baie weier om te betaal, maak dit egter polities sensitief, wat een van die redes is waarom die Gautengse ANC sowel as Mbalula steeks is om dit te steun.
ŉ Derde belangrike punt van meningsverskil is die toekoms van Gordhan in die kabinet. Hy is een van pres. Cyril Ramaphosa se steunpilare en word in baie kringe hoog aangeslaan. Hy is egter in onguns by sy kollegas omdat ervaar word dat hy ander nie ag nie en kabinetsprotokol opsy laat om regstreeks met Ramaphosa te skakel en sy beleidsvoorkeure op dié manier deur te druk.
In die proses het hy gevaarlike vyande gemaak, insluitend adj.pres. David Mabuza en ministers Gwede Mantashe (minerale hulpbronne en energie) en Jackson Mthembu (presidensie).
Binne die dampkring van die regerende alliansie is Cosatu ook nou teen Gordhan gekant, deels omdat hy weier om afleggings van personeel uit te sluit uit die toekomstige hantering van staatsbeheerde ondernemings se toekoms.
Die algemeen patetiese stand van staatsbeheerde ondernemings word voorts deur Gordhan se teenstanders opgehaal as bewys dat hy nie slaag in sy taak nie.
Die verwagting is dat Gordhan net uit sy eie sal bedank as Ramaphosa persoonlik by hom daarop aandring. Die mees waarskynlike afloop in hierdie stadium (maar dit kan verander) is dat Gordhan deur Ramaphosa oor die kole gehaal word oor sy gedrag, dan daarvoor om verskoning moet vra vir diegene wat daaroor ontsteld is, en nietemin sy pos behou.
Enige ander afloop sal verrassend wees en erge gevolge hê.
Die NUK-vergadering sal na verwagting tot Sondag duur.
Kan ek as buitestander die vergadering bywoon? Ek sal hulle graag wil sien sweet. Ook hoe hulle mekaar aangluur en wonder wat Tito met sy twiet bedoel het, op wie hy geskimp het?
… kry mens nie ook NUK-fop-spene nie? Toevallig nè?
Praat praat praat …..DOM !
Ek was gister by Koeberg om n klein tegniese probleem op te los….n 8 ure ordeal….en werklike tyd spandeer aan probleem was so 30 minute.
Daar is geen haas of dringendheid nie. Dit maak mens moedeloos om te sien hoe alles ten gronde gaan wat ons opgebou het.
Security was n ander eye openner…. jong swart vrouens verskree mekaar n meter uitmekaar. Ek moes gehoor beskerming dra om nie mal te word nie.
Nou verstaan ek hoekom GEEN vergardering OOIT eenige vrugte kan afwerp nie…
Ek kan dit nie kleinkry nie. Ses onbevoegde en ongeletterde mense wat oor die toekoms van ‘n land besluit. Daarmee saam nog voorvader geeste en sangoma’s wat geraadpleeg word. Ek het nie woorde om my misnoë en weersin uit te spreek nie.